‘Moordbende’ naby plaas gestuit | Netwerk24
Deur Alet van der Walt 13 Junie 2019 09:16
“Hulle het nie net gekom om te roof nie, hulle was te swaar gewapen,” sê Riaan Corbett, veiligheidsverteenwoordiger van Vrystaat Landbou (VS) in Fouriesburg.
Die mans wat aangekeer is, was na bewering op pad om plaasbewoners aan te val. Foto: Verskaf
Vyf mans, onder wie twee oudpolisielede van Ficksburg, bewapen met ’n R1 en ’n Norinco-pistool, is Woensdag aangekeer, terwyl hulle na bewering op pad was om ’n egpaar in die distrik aan te val.
Die mans het 15 patrone vir die R1 en 7 vir die pistool by hulle gehad.
Die toneel buite Fouriesburg waar die polisie vyf vermeende plaasaanvallers aangekeer het. Foto: Verskaf
Sers. Fikiswa Matoti, polisiewoordvoerder, sê die polisie se honde-eenheid en eenheid vir openbare orde in Bethlehem het by die eenheid vir misdaadintelligensie inligting ontvang dat die bende beplan om Woensdag op ’n plaas in die Fouriesburg-omgewing toe te slaan.
Die aanval was volgens inligting vir omstreeks 10:00 beplan.
Die wapens wat die polisie by ’n vermeende bende gekry het wat volgens inligting na bewering op pad was om ’n boere-egpaar aan te val. Foto: Verskaf
’n Optrede is deur die polisie en plaaslike veiligheidstrukture gereël en voertuigroetes is vroeg die oggend toegemaak.
Die polisie het omstreeks 07:00 ’n voertuig opgemerk wat verdag voorgekom het en die bestuurder is beveel om stil te hou.
Matoti sê daar was vyf mense in die voertuig. Die polisie het die voertuig deursoek en op die vuurwapens afgekom.
Koevoete en geld is ook in die motor gevind.
Matoti sê die ander drie mans is van Botshabelo buite Bloemfontein.
Al vyf sal binnekort in Fouriesburg in die hof verskyn en sal van sameswering om ’n misdaad te pleeg en die besit van ongelisensieerde vuurwapens en ammunisie aangekla word.
Corbett sê boere is baie dankbaar dat die beweerde aanval voorkom is. Hy sê hoewel die voertuig ’n Lesotho-registrasienommer gehad het, behoort dit aan een van die oudpolisielede van Ficksburg. Geen burgers van Lesotho is betrokke nie.
Meer oor: Vrystaat Landbou | Fouriesburg | Misdaad | Plaasaanvalle | Polisie
2 vas ná plaasaanval in Paarl